နိုင်ငံတော်ကာကွယ်ရေးတက္ကသိုလ်

နိုင်ငံတော်ကာကွယ်ရေးတက္ကသိုလ် (, အတိုကောက် နကတ) သည် မြန်မာနိုင်ငံ၊ နေပြည်တော်ရှိ စစ်ဘက်ဆိုင်ရာ တက္ကသိုလ်တစ်ခု ဖြစ်သည်။ နိုင်ငံတော်ကာကွယ်ရေးတက္ကသိုလ်တွင် စစ်ဘက်ဆိုင်ရာအရာရှိများအတွက် ကာကွယ်ရေးသိပ္ပံဆိုင်ရာ မဟာဘွဲ့များကို ပေးအပ်လျက်ရှိသည်။

သမိုင်းကြောင်း
နိုင်ငံတော်ကာကွယ်ရေးတက္ကသိုလ်ကို ၁၉၅၅ ခုနှစ်တွင် မင်္ဂလာဒုံမြို့နယ်ရှိ တောင်ပိုင်းတိုင်းစစ်ဌာနချုပ်တွင် စတင်ဖွင့်လှစ်ခဲ့သည်။ ၁၉၅၈ ခုနှစ် နိုဝင်ဘာလ ၂၄ ရက်နေ့တွင် ဖွဲ့စည်းပုံ W.E (B.A/437/1/58) ဖြင့် ကာကွယ်ရေးဝန်ကြီးဌာန၏ အစိတ်အပိုင်းတစ်ခုအဖြစ် ပြန်လည်ဖွဲ့စည်းခဲ့သည်။ ယင်းနောက် နိုင်ငံတော် ကာကွယ်ရေး တက္ကသိုလ်ကို မင်္ဂလာဒုံ မှ ကန်တော်လေး (၃၄/၃၉) ကြေးနန်း ဆက်သွယ်ရေးတပ်ဖွဲ့ထံ ပြောင်းရွှေ့ဖွင့်လှစ်ခဲ့သည်။

၁၉၆၆ ခုနှစ် မေလ ၅ ရက်နေ့တွင် အမှတ် (၄) အလံပြဘုရားလမ်း ဒဂုံ (၁) ကျောင်းအနီးသို့ ထပ်မံရွှေ့ပြောင်းခဲ့သည်။ ၁၉၇၆ ခုနှစ် ဧပြီလ ၂ဝ ရက်နေ့တွင် နိုင်ငံတော် ကာကွယ်ရေး တက္ကသိုလ် နေရာကို ရန်ကုန် ၉ မိုင်ခွဲသို့ ပြောင်းရွှေ့ခဲ့သည်။ ၁၉၉၁ ခုနှစ် ဒီဇင်ဘာလ ၁ ရက်နေ့တွင် ဖွဲ့စည်းပုံ (War Establishment – W.E) ကဖ ၁ဝ၆၊ ၂- ၉၁ ဖြင့် ထပ်မံ ပြင်ဆင်ခဲ့သည်။ ၁၉၉၄ ခုနှစ် ဖေဖော်ဝါရီလ ၂၆ ရက်နေ့တွင် ၉ မိုင်ခွဲနေရာမှ ရန်ကုန်တိုင်းစစ်ဌာနချုပ် ကုန်းမြင့်သာသို့ ရွှေ့ပြောင်းခဲ့သည်။ ၂ဝဝ၂ ခုနှစ် ဧပြီလ ၁၉ ရက်နေ့တွင် နိုင်ငံတော် ကာကွယ်ရေး တက္ကသိုလ်ကို ကုန်းမြင့်သာ မှ ဒဂုံမြို့နယ်ရှိ စစ်ရုံး ရုံးဟောင်းဝင်းကြီးအတွင်းသို့ ရွှေ့ပြောင်းခဲ့သည်။

နိုင်ငံတော် ကာကွယ်ရေး တက္ကသိုလ်တွင် ၁၉၆၆ ခုနှစ်မှ ၁၉၇ဝ ခုနှစ်အထိ တပ်မှူးများ မွမ်းမံ သင်တန်း ၉ ခုကို ဖွင့်လှစ်ခဲ့ပြီး ၁၉၈၄ ခုနှစ်မှ ၁၉၈၈ ခုနှစ်ထိ ဥပဒေရက်တို မွမ်းမံသင်တန်း ၁ဝ ခု ဖွင့်လှစ်ခဲ့သည်။ တပ်မတော် က အာဏာသိမ်းပြီး ၁၉၉၂-၁၉၉၃ ခုနှစ်တွင် တပ်မှူးများ မွမ်းမံ သင်တန်း ၄ ခုနှင့် အရာရှိကြီးများ အုပ်ချုပ်မှုသင်တန်း ၄ ခု ဖွင့်လှစ် သင်ကြားခဲ့သည်။

ဖွဲ့စည်းပုံ
နိုင်ငံတော် ကာကွယ်ရေး တက္ကသိုလ်၏ မူဝါဒဆိုင်ရာ လမ်းညွှန်အဖွဲ့အနေဖြင့် နာယကအဖြစ် တပ်မတော်ကာကွယ်ရေးဦးစီးချုပ်က ဆောင်ရွက်ပြီး ဥက္ကဋ္ဌအဖြစ် ဒုတိယတပ်မတော်ကာကွယ်ရေးဦးစီးချုပ် က ဆောင်ရွက်သည်။ အဖွဲ့ဝင်များအဖြစ် ကာကွယ်ရေးဦးစီးချုပ်(ရေ)၊ ကာကွယ်ရေးဦးစီးချုပ်(လေ)၊ ညှိနှိုင်းကွပ်ကဲရေးမှူး(ကြည်း၊ ရေ၊ လေ)၊ စစ်ရေးချုပ်၊ စစ်ထောက်ချုပ်၊ စစ်ဘက်ရေးရာလုံခြုံရေးအရာရှိချုပ်၊ လေကြောင်းရန်ကာကွယ်ရေးအရာရှိချုပ်၊ တပ်မတော်လေ့ကျင့်ရေးအရာရှိချုပ် နှင့် အတွင်းရေးမှူးအဖြစ် ကျောင်းအုပ်ကြီးတို့ ပါဝင်ဖွဲ့စည်းထားသည်။

 ကိုးကား 

ကဏ္ဍ:မြန်မာနိုင်ငံရှိ တက္ကသိုလ်နှင့်ကောလိပ်များ
ကဏ္ဍ:မြန်မာနိုင်ငံရှိ စစ်ဖက်ဆိုင်ရာ တက္ကသိုလ်နှင့်ကောလိပ်များ
ကဏ္ဍ:နေပြည်တော်